CELEX: 32011D0128
Language: sl
Date: 2011-02-24 00:00:00
Title: 2011/128/EU: Sklep Komisije z dne 24. februarja 2011 o spremembi Odločbe 2007/863/ES o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (notificirano pod dokumentarno številko C(2011) 1033)

25.2.2011   
            
            
               SL
            
            
               Uradni list Evropske unije
            
            
               L 51/21
            
         SKLEP KOMISIJE
   z dne 24. februarja 2011
   o spremembi Odločbe 2007/863/ES o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov
   (notificirano pod dokumentarno številko C(2011) 1033)
   (Besedilo v angleškem jeziku je edino verodostojno)
   (2011/128/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 91/676/EGS z dne 12. decembra 1991 o varstvu voda pred onesnaževanjem z nitrati iz kmetijskih virov (1) in zlasti tretjega pododstavka odstavka 2 Priloge III k Direktivi,
   ob upoštevanju naslednjega:
   
               (1)
            
            
               Če se količina gnojila, ki jo namerava država članica letno uporabiti na hektar, razlikuje od količin, navedenih v prvem stavku drugega pododstavka odstavka 2 Priloge III k Direktivi 91/676/EGS in v točki (a) navedenega pododstavka, mora biti ta količina določena tako, da ni ogroženo doseganje ciljev iz člena 1 navedene direktive, in mora biti upravičena na podlagi objektivnih meril, kot so dolge rastne dobe in posevki, ki sprejmejo veliko dušika.
            
         
               (2)
            
            
               Komisija je 14. decembra 2007 sprejela Odločbo 2007/863/ES o odobritvi odstopanja, ki ga je zahtevalo Združeno kraljestvo z ozirom na Severno Irsko na podlagi Direktive Sveta 91/676/EGS o varstvu voda pred onesnaževanjem z nitrati iz kmetijskih virov (2), s katero je Severni Irski dovolila uporabiti 250 kg dušika na hektar na leto iz živinskega gnojila na kmetijah z vsaj 80 % travnatih površin.
            
         
               (3)
            
            
               Odstopanje, odobreno z Odločbo 2007/863/ES, se je v letu 2009 nanašalo na okoli 150 kmetij na Severnem Irskem, kar ustreza približno 0,6 % skupnega števila kmetijskih gospodarstev in 1 % skupnih neto kmetijskih površin. Odločba 2007/863/ES preneha veljati 31. decembra 2010.
            
         
               (4)
            
            
               Združeno kraljestvo je za Severno Irsko 23. septembra 2010 Komisiji predložilo zahtevek za podaljšanje odstopanja. Zahtevek je bil pospremljen z utemeljitvijo na podlagi objektivnih meril, določenih v tretjem pododstavku odstavka 2 Priloge III k Direktivi 91/676/EGS.
            
         
               (5)
            
            
               Združeno kraljestvo je za Severno Irsko sprejelo nov akcijski program za obdobje od januarja 2011 do decembra 2014, ki po večini nadaljuje ukrepe akcijskega programa za obdobje do 31. decembra 2010 in velja za celotno ozemlje Severne Irske.
            
         
               (6)
            
            
               Koncentracije nitratov v površinskih sladkih vodah na Severnem Irskem so še vedno razmeroma nizke, saj so leta 2008 povprečne koncentracije nitratov pri 99,7 % merilnih postaj znašale pod 25 mg NO3/l. Med letoma 2005 in 2008 so meritve na merilnih postajah za spremljanje stanja površinskih sladkih voda na splošno kazale stabilne ali upadajoče povprečne koncentracije nitratov, tudi na prispevnih površinah z najvišjim deležem kmetij, za katere je veljalo odstopanje. Povprečne koncentracije nitratov pri podzemnih vodah so leta 2008 pri 91,9 % merilnih postaj prav tako znašale pod 25 mg NO3/l in kazale na podoben stabilen ali upadajoč trend, kot je bil razviden pri površinskih vodah.
            
         
               (7)
            
            
               Število glav živine na Severnem Irskem se je v obdobju 2006–2010 zmanjšalo, in sicer za približno 12,5 % pri ovcah, 11,5 % pri perutnini in 4,7 % pri govedu, pri prašičih pa se je povečalo za 9,8 %. Kmetijstvo na Severnem Irskem še vedno temelji predvsem na travinju.
            
         
               (8)
            
            
               Količina gnojila N, ki je nastala na kmetijah na Severnem Irskem v obdobju 2006–2010, se je zmanjšala za 6,4 %, stopnja uporabe živinskega gnojila na hektar zemljišča pa se je znižala za 4,7 %. Kmetijska površina za uporabo gnojila se je zmanjšala za 1,7 %. Pri glavnih virih gnojila N na Severnem Irskem prevladuje govedo, temu pa sledijo ovce, perutnina in prašiči. Zmanjšanje celotne količine gnojila N je predvsem posledica upada govejega sektorja, znotraj tega sektorja pa je glavni razlog nižje število krav in telet.
            
         
               (9)
            
            
               Na podlagi znanstvenih podatkov, navedenih v zahtevku za podaljšanje odstopanja, in ukrepov, ki se jim je Združeno kraljestvo zavezalo v akcijskem programu za obdobje od januarja 2011 do decembra 2014 za Severno Irsko, je mogoče skleniti, da so pogoji za odobritev odstopanja, določeni v Direktivi 91/676/ES, kot so dolge rastne dobe in posevki, ki sprejmejo veliko dušika, še vedno izpolnjeni ter da odstopanje ne ovira izpolnjevanja ciljev iz te Direktive.
            
         
               (10)
            
            
               Z namenom zagotoviti, da imajo zadevne travniške kmetije še naprej koristi od odstopanja, je primerno, da se obdobje uporabe Odločbe 2007/863/ES podaljša do 31. decembra 2014.
            
         
               (11)
            
            
               Roke za poročanje Komisiji, določene v Odločbi 2007/863/ES, je treba prilagoditi, da se poenostavi upravno breme, Združenemu kraljestvu pa se omogoči, da za Severno Irsko uvede samo en rok za vse obveznosti poročanja.
            
         
               (12)
            
            
               Ukrepi iz tega sklepa so v skladu z mnenjem Odbora za nitrate, ustanovljenega v skladu s členom 9 Direktive 91/676/EGS –
            
         SPREJELA NASLEDNJI SKLEP:
   Člen 1
   Odločba 2007/863/ES se spremeni:
   
               1.
            
            
               Člen 1 se nadomesti z naslednjim:
               „Člen 1
               Odstopanje, ki ga je zahtevalo Združeno kraljestvo z ozirom na Severno Irsko z dopisom z dne 10. avgusta 2007, in podaljšanje, za katero je zaprosilo z dopisom z dne 23. septembra 2010, da bi smelo uporabiti večjo količino živinskega gnojila, kakor je določena v prvem stavku drugega pododstavka odstavka 2 Priloge III k Direktivi 91/676/EGS in točki (a) navedenega pododstavka, se odobrita ob upoštevanju pogojev iz tega sklepa.“
            
         
               2.
            
            
               Zadnji stavek člena 8(1) se nadomesti z naslednjim:
               „Ti zemljevidi se vsako leto do junija predložijo Komisiji.“
            
         
               3.
            
            
               Člen 11 se nadomesti z naslednjim:
               „Člen 11
               Uporaba
               Ta sklep se uporablja v okviru uredbe o akcijskem programu za nitrate (Nitrates Action Programme Regulation), Severna Irska, 2010.
               Veljati preneha 31. decembra 2014.“
            
         Člen 2
   Ta sklep je naslovljen na Združeno kraljestvo Velika Britanija in Severna Irska.
   
      V Bruslju, 24. februarja 2011
      
         
            Za Komisijo
         
         Janez POTOČNIK
         
            Član Komisije
         
      
   
   
      (1)  UL L 375, 31.12.1991, str. 1.
   
      (2)  UL L 337, 21.12.2007, str. 122.